সিদ্ধান্তে তিনি কেমন অটল থাকতেন তার প্রমাণ তো একাত্তরের ইতিহাস-তৈরিতে তার অংশগ্রহণের পাতায় পাতায় লেখা আছে; কিন্তু দিনলিপিতে এ খবর পেয়ে যাই যে, সকল প্রয়োজনীয় বিষয়ে তিনি কেমনভাবে অন্যদের সঙ্গে আলাপ করছেন, মতামত জানতে চাচ্ছেন, পরামর্শ নিচ্ছেন। আর দেখি ওই যে নানা শ্রেণী ও পেশার অসংখ্য মানুষের সঙ্গে তার ওঠাবসা, চলাফেরা তাদের কোনো একজনের সম্পর্কেও কোনো কটু মন্তব্য নেই। কখনো কখনো কারো কারো আচরণে দুঃখ পেয়েছেন, মর্মাহত হয়েছেন, কিন্তু ব্যক্তিটির সম্বন্ধে নিন্দাসূচক একটি কথাও বলেন নি।